………………………………………

……………………………………… г.

|  |  |
| --- | --- |
| **ДО****МИНИСТЪРА НА ЗЕМЕДЕЛИЕТО****д-р иван иванов** | **ОДОБРИЛ,****МИНИСТЪР НА ЗЕМЕДЕЛИЕТО:****д-р иван иванов** |

**ДОКЛАД**

от д-р Момчил Неков - заместник-министър на земеделието

**Относно:** Проект на Наредба за изменение и допълнение на Наредба № 6 от 2018 г. за условията и реда за предоставяне на финансова помощ по Национална програма за подпомагане на лозаро-винарския сектор за периода
2019 – 2023 г.

**УВАЖАЕМИ ГОСПОДИН ИВАНОВ,**

На основание чл. 56, ал. 3 от Закона за прилагане на Общата организация на пазарите на земеделски продукти на Европейския съюз, внасям за одобряване проект на Наредба за изменение и допълнение на Наредба № 6 от 2018 г. за условията и реда за предоставяне на финансова помощ по Национална програма за подпомагане на лозаро-винарския сектор за периода 2019 – 2023 г.

**Причини, които налагат приемането на акта**

На 22 ноември 2021 г. влязоха в сила *Делегиран Регламент (ЕС) 2021/2026 на Комисията от 13 септември 2021 година за изменение на Делегиран регламент (ЕС) 2020/592 по отношение на някои временни дерогации от Регламент (ЕС) № 1308/2013 на Европейския парламент и на Съвета с цел преодоляване на пазарните смущения в лозаро-винарския сектор, породени от пандемията от COVID-19, и срока на прилагане на тези дерогации (OB L 415, 22.11.2021 г.)* и *Делегиран Регламент (ЕС) 2021/2027 на Комисията от 13 септември 2021 година за изменение на Делегиран регламент (ЕС) 2020/884 по отношение на дерогациите от Делегиран регламент (ЕС) 2016/1149 с цел преодоляване на кризата, предизвикана от пандемията от COVID-19 в лозаро-винарския сектор, и за изменение на Делегиран регламент (ЕС) 2016/1149 (OB L 415, 22.11.2021 г.)*.

Поради продължаващата криза, предизвикана от пандемията от COVID-19, регламентите предвиждат част от пакета от кризисни мерки за подпомагане на лозаро-винарския сектор, въведен през 2020 г., да продължи своето действие и през 2022 г. За целта е необходимо Наредба № 6 от 2018 г. за условията и реда за предоставяне на финансова помощ по Национална програма за подпомагане на лозаро-винарския сектор за периода 2019 – 2023 г. да бъде изменена и в нея да бъдат заложени текстове за прилагане на предвидените от Европейската комисия кризисни мерки.

Друго основание за промяната в подзаконовия нормативен акт е *Регламент (ЕС) 2021/2117 на Европейския парламент и на Съвета от 2 декември 2021 година за изменение на регламенти (ЕС) № 1308/2013 за установяване на обща организация на пазарите на селскостопански продукти, (ЕС) № 1151/2012 относно схемите за качество на селскостопанските продукти и храни, (ЕС) № 251/2014 за определяне, описание, представяне, етикетиране и правна закрила на географските указания на ароматизирани лозаро-винарски продукти и (ЕС) № 228/2013 за определяне на специфични мерки за селското стопанство в най-отдалечените региони на Съюза* *(OB L 435, 6.12.2021 г.)*, който налаганеобходимостта от уреждане на правила за управление на мерките от Националната програма в преходния период между настоящата програма и новия Стратегически план, който по отношение на подпомагането в лозаро-винарския сектор ще се прилага от 16 октомври 2023 г.

Националната програма за подпомагане на лозаро-винарския сектор за периода 2019 – 2023 година ще се прилага до 15 октомври 2023 г. Оптималното управление на бюджета за последните две финансови години от програмата също налага предвиждане на някои правила относно заявяването на авансово подпомагане по мярка „Преструктуриране и конверсия на лозя“ и мярка „Инвестиции в предприятия“.

**Цели**

С изменението на наредбата ще се осигури прилагане на мерките за подпомагане в лозаро-винарския сектор съобразно предприетите от Европейската комисия действия за смекчаване на икономическия ефект от пандемията от COVID-19 върху нормалната земеделска и пазарна дейност в сектора.

Предложените промени в наредбата се отнасят до:

* Запазване на увеличения размер на подпомагането по мерките от програмата и през 2022 г. по следния начин: по мярка „Преструктуриране и конверсия на лозя“ помощта е 90% (вместо 75%) от направените допустими разходи; по мерки, „Инвестиции в предприятия“ и „Събиране на реколтата на зелено“ помощта е 70% (вместо 50%); за мерки „Популяризиране в трети държави“ и „Информиране в държавите членки“ помощта от Европейския съюз (ЕС) също е увеличена на 70% (вместо 50%), но в случай че бенефициер отговаря на критериите и за държавна помощ, крайният размер на помощта остава 80%. Този размер на подпомагане ще се отнася за кандидати, сключили през финансова 2022 г. договор за предоставяне на финансова помощ по мерките от програмата;
* По мярка „Застраховане на реколтата“ подпомагането се увеличава на 80% от разходите за застрахователни премии, за всички видове рискове. Този размер на подпомагането от ЕС се прилага за периода от 16 октомври 2021 г. до 15 октомври 2023 г.;
* Прилагане на мярка „Събиране на реколтата на зелено“ по облекчени правила и през 2022 г.

С изменението на наредбата ще се осигурят условия за плавен преход между подпомагането в сектора по реда на настоящата национална програма и Стратегическия план. Ще бъдат предвидени разпоредби в съответствие с приложимото европейско законодателство, които да осигурят ясни правила по отношение на сроковете за договаряне, изпълнение и изплащане на помощта. Тези условия ще важат основно за мярка „Преструктуриране и конверсия на лозя“ и мярка „Инвестиции в предприятия“, по които договорите за подпомагане по реда на настоящата програма следва да бъдат сключени до 31 декември 2022 г. (това изискване важи и за договорите по всички други мерки), а изпълнението на дейностите може да продължи най-късно до 15 октомври 2025 г. По тези две мерки обаче, одобрените заявители следва да изпълнят такава част от договорените дейности по двете мерки, която съответства на поне 30% от общата одобрена за финансиране сума до 15 октомври 2023 г. В този срок въпросният размер от общото подпомагане следва да бъде и изплатен на бенефициерите.

В проекта е предвидено и условие за заявителите по мярка „Преструктуриране и конверсия на лозя“ и мярка „Инвестиции в предприятия“ през 2022 и 2023 г., които заявяват авансово плащане, същото да бъде посочено в заявлението за предоставяне на финансово подпомагане, както и в заявлението за предоставяне на авансово плащане. В противен случай (ако е посочен различен размер) заявлението за предоставяне на авансово плащане ще бъде отказано, а договорът прекратен. Това се налага поради необходимостта от оптимално управление на наличния бюджет по програмата.

Предвидено е изменение и на изискването кои две години да се взимат предвид при изчисление на средния доход при обезщетение за загуба на доход, както и изменение на изискването за продължителността на договора за наем на площите с лозови насаждения по мярка „Събиране на реколтата на зелено“. И двете изменения целят прецизиране на текстовете от гледна точка на практическото прилагане на мерките.

**Финансови и други средства, необходими за прилагането на новата уредба**

Приемането на проекта на акт не води до въздействие върху държавния бюджет. За приемането на проекта на акт не са необходими допълнителни разходи/трансфери и други плащания. Не се предвиждат допълнителни разходи и за неговите адресати. Потенциално заинтересовани страни от приемането на наредбата са всички регистрирани гроздо- и винопроизводители в страната, които желаят да кандидатстват по мерките от програмата през 2022 г., техни признати организации, асоциации и професионални сдружения.

Финансирането на мерките от Националната програма за подпомагане на лозаро-винарския сектор ще бъде в рамките на определения за програмата бюджет.

**Очаквани резултати от прилагането на акта**

Измененията в наредбата са насочени към осигуряване на по-плавно адаптиране на сектора към кризата и подпомагане, което да посрещне нуждите на гроздо- и винопроизводителите, както и към осигуряване на ясни и точни правила за прилагане на мерките през последните две години от програмния период и прехода към подпомагане по реда на Стратегическия план.

**Анализ за съответствие с правото на Европейския съюз**

Проектът на Наредба не съдържа разпоредби, транспониращи актове на Европейския съюз, поради което не е приложена таблица на съответствието с правото на Европейския съюз.

**Информация за проведените обществени консултации**

На основание чл. 26, ал. 3 и 4 от Закона за нормативните актове проектът на доклад (мотиви) и проектът на наредба са публикувани за обществена консултация на интернет страницата на Министерството на земеделието и на Портала за обществени консултации със срок за предложения и становища 30 дни.

В изпълнение на чл. 26, ал. 5 от Закона за нормативните актове справката за постъпилите предложения от проведената обществена консултация заедно с обосновка за неприетите предложения е публикувана на интернет страницата на Министерството на земеделието и на Портала за обществени консултации.

Проектът е съгласуван в съответствие с Правилата за изготвяне и съгласуване на проекти на актове в системата на Министерството на земеделието, храните и горите. Направените целесъобразни бележки и предложения са отразени.

**УВАЖАЕМИ ГОСПОДИН ИВАНОВ,**

Във връзка с гореизложеното и на основание чл. 56, ал. 3 от Закона за прилагане на Общата организация на пазарите на земеделски продукти на Европейския съюз, предлагам да одобрите Наредбата за изменение и допълнение на Наредба № 6 от 2018 г. за условията и реда за предоставяне на финансова помощ по Национална програма за подпомагане на лозаро-винарския сектор за периода 2019 – 2023 г.

|  |  |
| --- | --- |
| **Приложениe:**  | 1. Наредба за изменение и допълнение на Наредба № 6 от 2018 г. за условията и реда за предоставяне на финансова помощ по Национална програма за подпомагане на лозаро-винарския сектор за периода 2019 – 2023 г.;
2. Справка за отразяване на постъпилите становища;
3. Постъпили становища;
4. Справка за отразяване на получените предложения и становища от проведената обществена консултация;
5. Получени предложения и становища от проведената обществена консултация.
 |

С уважение,

**Д-Р МОМЧИЛ НЕКОВ**

*Заместник-министър*